PMIndiaData/PMIndiaSum huggingface dataset:
ବେସାମରିକ ବିମାନ ଚଳାଚଳ କ୍ଷେତ୍ରରେ ଭାରତ-ଜର୍ମାନୀ ସହଯୋଗ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବେସାମରିକ ବିମାନ ଚଳାଚଳ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଜର୍ମାନୀ ମଧ୍ୟରେ ସ୍ୱାକ୍ଷରିତ ବୁଝାମଣାକୁ ଅନୁମୋଦନ କରିଛନ୍ତି । ଏହି ବୁଝାମଣାର ଶୀର୍ଷକ ‘ବେସାମରିକ ବିମାନ ଚଳାଚଳ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଜର୍ମାନୀ ମଧ୍ୟରେ ମିଳିତ ଉଦ୍ଦେଶ୍ୟ ଘୋଷଣାନାମା’ ଅଟେ । ମିଳିତ ଘୋଷଣା ଦ୍ୱାରା ଭାରତ ଏବଂ ଜର୍ମାନୀ ମଧ୍ୟରେ ବେସାମରିକ ବିମାନ ଚଳାଚଳ କ୍ଷେତ୍ରରେ ପ୍ରଭାବୀ ବିକାଶ ହୋଇପାରିବ । ଉଦ୍ଦେଶ୍ୟର ମିଳିତ ଘୋଷଣାନାମା ରୂପରେ ବୁଝାମଣା ଭାରତ ଏବଂ ଜର୍ମାନୀ ମଧ୍ୟରେ ବେସାମରିକ ବିମାନ ଚଳାଚଳ ସମ୍ପର୍କ କ୍ଷେତ୍ରରେ ଐତିହାସିକ ଅଟେ ଏବଂ ଏଥିରେ ଉଭୟ ଦେଶ ମଧ୍ୟରେ ଅଧିକ ବ୍ୟବସାୟ, ନିବେଶ, ପର୍ଯ୍ୟଟନ ଏବଂ ସାଂସ୍କୃତିକ ବିନିମୟକୁ ପ୍ରୋତ୍ସାହନ ଦେବାର କ୍ଷମତା ରହିଛି । ଉଭୟ ଦେଶ ମଧ୍ୟରେ ବେସାମରିକ ବିମାନ ଚଳାଚଳ କ୍ଷେତ୍ରରେ ଜ୍ଞାନ ତଥା ଅଭିଜ୍ଞତାର ଆଦାନପ୍ରଦାନ କରିବା ଲାଗି ଉଦ୍ଦେଶ୍ୟର ମିଳିତ ଘୋଷଣାନାମା ମାଧ୍ୟମରେ ସମ୍ପର୍କକୁ ଆହୁରି ସୁଦୃଢ଼ କରିବା ଏବଂ ବିକଶିତ କରିବାର ଇଚ୍ଛା ବ୍ୟକ୍ତ କରାଯାଇଛି । ଉଦ୍ଦେଶ୍ୟର ମିଳିତ ଘୋଷଣାନାମାର ମୁଖ୍ୟ ଉଦ୍ଦେଶ୍ୟ ନିମ୍ନଲିଖିତ କ୍ଷେତ୍ରରେ ଆପୋସ ସହଯୋଗକୁ ପ୍ରୋତ୍ସାହନ ଦେବା ଏବଂ ସହଯୋଗ କରିବା । (1) ବିମାନ ଚଳାଚଳ ସୁରକ୍ଷା ଏବଂ ଏଆର ଟ୍ରାଫିକ ପରିଚାଳନା ସେମିନାର, ଗୋଷ୍ଠୀ, ପରସ୍ପରର ଦେଶକୁ ଯାତ୍ରା ଏବଂ ଅନ୍ୟ ବିଚାର ସହିତ ବିମାନ ସୁରକ୍ଷା ଗତିବିଧି ଏବଂ ସୁରକ୍ଷା ନିରୀକ୍ଷଣ ସହ ସମ୍ବନ୍ଧୀୟ ସୂଚନା ଏବଂ ଶ୍ରେଷ୍ଠ ବ୍ୟବହାର ଆଦାନପ୍ରଦାନ କରିବା । (2) ହେଲିପୋର୍ଟ ଏବଂ ହେଲିକପ୍ଟର ଜରୁରୀକାଳୀନ ଚିକିତ୍ସା ସେବା (ଏଚଇଏମଏସ) ହେଲିପୋର୍ଟ ଏବଂ ହେଲିକପ୍ଟର ଜରୁରୀକାଳୀନ ଚିକିତ୍ସା ସେବା ସମ୍ବନ୍ଧୀୟ ସୂଚନା ଏବଂ ଶ୍ରେଷ୍ଠ ପ୍ରଚଳନ ଆଦାନପ୍ରଦାନ କରିବା । (3) ନିୟମ ଏବଂ ନୀତି ପ୍ରଣୟନ ଗୁରୁତ୍ୱପୂର୍ଣ୍ଣ ଅନ୍ତର୍ଜାତୀୟ ବିଷୟ ଉପରେ ଆଇସିଏଓରେ ସହଯୋଗ ଜାରି ରଖିବା । (4) କର୍ପୋରେଟ ଏବଂ ବ୍ୟବସାୟିକ ବିମାନ ଚଳାଚଳ ବିକାଶ ବ୍ୟବସାୟ ଏବଂ ଅଣ ବାଣିଜ୍ୟିକ ବିମାନ ଚଳାଚଳ ଲାଗି ସୁବିଧା ଉପରେ ସୂଚନା ବିନିମୟ । (5) ପରିବେଶ (କ) ନିରନ୍ତର ଏବଂ ପରିବେଶ ଅନୁକୂଳ ଏରୋଡ୍ରମର ବିକାଶ ଏବଂ ନିୟୋଜନ ଉପରେ ଫୋକସ ସହିତ ଏରୋଡ୍ରମଗୁଡ଼ିକର ସରକାରୀ ଅନୁଧ୍ୟାନ ସମ୍ବନ୍ଧୀୟ ଅଭିଜ୍ଞତା ଆଦାନପ୍ରଦାନ କରିବା । (ଖ) ଅନ୍ତର୍ଜାତୀୟ ସ୍ତରରେ ଜଳବାୟୁ ପରିବର୍ତ୍ତନ ସମସ୍ୟାର ମୁକାବିଲା ଏବଂ ଘରୋଇ ତଥା ଅନ୍ତର୍ଜାତୀୟ ଉଭୟ ସ୍ତର ସହ ଜଡ଼ିତ ଗ୍ରୀନ ହାଉସ ଗ୍ୟାସ (ଜିଏଚଜି) ନିର୍ଗମନର ସମାଧାନ କରିବା । (୬) ପ୍ରଶିକ୍ଷଣ ଏବଂ ଦକ୍ଷତା ବିକାଶ ବୈଷୟିକ ଏବଂ ଅଣ-ବୈଷୟିକ ସହଯୋଗ ଏବଂ ପ୍ରଶିକ୍ଷଣ ବିଶେଷ କରି ବିମାନ ଚଳାଚଳ ସୁରକ୍ଷା ଅନୁଧ୍ୟାନରେ ଭାଗିଦାରୀର ସମ୍ଭାବନା ଖୋଜିବା ।
ପ୍ରଧାନମନ୍ତ୍ରୀ ୨ଠ ଅକ୍ଟୋବର ଦିନ ଉତ୍ତର ପ୍ରଦେଶ ଯାତ୍ରା କରିବେଏବଂ କୁଶୀନଗର ଅନ୍ତରାଷ୍ଟ୍ରୀୟ ବିମାନବନ୍ଦରର ଉଦଘାଟନ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦି ୨ଠ ଅକ୍ଟୋବର, ୨ଠ୨୧ ଦିନ ଉତ୍ତର ପ୍ରଦେଶ ଯାତ୍ରା କରିବେ । ପ୍ରଧାନମନ୍ତ୍ରୀ ସକାଳ ପ୍ରାୟ ୧ଠଟା ସମୟରେ କୁଶୀନଗର ଅନ୍ତରାଷ୍ଟ୍ରୀୟ ବିମାନବନ୍ଦରର ଉଦଘାଟନ କରିବେ । ଏହାପରେ, ପ୍ରାୟ ୧୧.୩ଠ ମିନିଟ ସମୟରେ, ସେ ମହାପରିନିର୍ବାଣ ମନ୍ଦିରରେ ଅଭିଧମ୍ମ ଦିବସ ଅବସରରେ ଆୟୋଜିତ ଏକ କାର୍ଯ୍ୟକ୍ରମରେ ଯୋଗଦେବେ । ପ୍ରଧାନମନ୍ତ୍ରୀ ଅପରାହ୍ଣ ପ୍ରାୟ ୧.୧୫ ମିନିଟରେ କୁଶୀନଗର ଠାରେ ବିଭିନ୍ନ ବିକାଶମୂଳକ ପ୍ରକଳ୍ପର ଉଦଘାଟନ ଏବଂ ଶିଳାନ୍ୟାସ କରିବା ପାଇଁ ଏକ ସାର୍ବଜନିକ ସମାରୋହରେ ଯୋଗଦେବେ । କୁଶୀନଗର ଅନ୍ତରାଷ୍ଟ୍ରୀୟ ବିମାନବନ୍ଦରର ଉଦଘାଟନ କୁଶୀନଗର ଅନ୍ତରାଷ୍ଟ୍ରୀୟ ବିମାନବନ୍ଦର ଉଦଘାଟନ ଅବସରରେ କଲମ୍ବୋ, ଶ୍ରୀଲଙ୍କାର ଏକ ବିମାନ ବିମାନବନ୍ଦର ଠାରେ ଅବତରଣ କରିବ । ଏହି ବିମାନରେ ଶ୍ରୀଲଙ୍କାର ଏକ ପ୍ରତିନିଧିମଣ୍ଡଳ ଭାରତ ଭ୍ରମଣ କରିବା ପାଇଁ ଆସିବେ, ଯେଉଁଥିରେ ୧ଠଠରୁ ଅଧିକ ବୌଦ୍ଧ ଭିକ୍ଷୁ ଏବଂ ଗଣ୍ୟମାନ୍ୟ ବ୍ୟକ୍ତି ସାମିଲ ହେବେ । ଏହି ପ୍ରତିନିଧିମଣ୍ଡଳରେ ୧୨ ସଦସ୍ୟବିଶିଷ୍ଟ ପବିତ୍ର ସ୍ମୃତିଚିହ୍ନ ଦଳ ମଧ୍ୟ ସାମିଲ ହେବେ । ଯାହା ପ୍ରଦର୍ଶନୀ ପାଇଁ ବୁଦ୍ଧଙ୍କ ପବିତ୍ର ସ୍ମୃତିଚିହ୍ନ ସାଥିରେ ଆଣିବେ । ପ୍ରତିନିଧିମଣ୍ଡଳରେ ଶ୍ରୀଲଙ୍କାରେ ବୌଦ୍ଧ ଧର୍ମର ସମସ୍ତ ଚାରୋଟି ନିକାତ (ଶାଖା) ଅର୍ଥାତ ଅସଗିରିଆ, ଅମରପୁରା, ରାମନ୍ୟା, ମାଲୱଟ୍ଟାର ଉପମୁଖ୍ୟଙ୍କ ସହିତ କ୍ୟାବିନେଟ ମନ୍ତ୍ରୀ ଶ୍ରୀ ନମଲ ରାଜପକ୍ଷେଙ୍କ ନେତୃତ୍ୱରେ ଶ୍ରୀଲଙ୍କା ସରକାରଙ୍କ ୫ ଜଣ ମନ୍ତ୍ରୀ ମଧ୍ୟ ସାମିଲ ହେବେ । କୁଶୀନଗର ଅନ୍ତରାଷ୍ଟ୍ରୀୟ ବିମାନବନ୍ଦରର ନିର୍ମାଣ ପାଇଁ ୨୬ଠ କୋଟି ଟଙ୍କାର ଆନୁମାନିକ ମୂଲ୍ୟ ଆକଳନ କରାଯାଇଛି । ଏହା ଘରୋଇ ଏବଂ ଅନ୍ତରାଷ୍ଟ୍ରୀୟ ତୀର୍ଥଯାତ୍ରୀମାନଙ୍କୁ ଭଗବାନ ବୁଦ୍ଧଙ୍କର ମହାପରିନିର୍ବାଣ ସ୍ଥଳକୁ ଯାତ୍ରା କରିବାରେ ସୁବିଧା ପ୍ରଦାନ କରିବ । ଏହି ବିମାନବନ୍ଦର ସମଗ୍ର ବିଶ୍ୱରେ ଥିବା ବୌଦ୍ଧ ତୀର୍ଥସ୍ଥଳୀକୁ ଯୋଡ଼ିବାରେ ଏକ ପ୍ରୟାସ ଅଟେ । ଏହା ଉତ୍ତର ପ୍ରଦେଶ ଏବଂ ବିହାର ପାଖା-ପାଖି ଥିବା ଜିଲ୍ଲାଗୁଡ଼ିକୁ ବିମାନ ଯାତ୍ରାର ସୁବିଧା ପ୍ରଦାନ କରିବ । ବିମାନ ଯାତ୍ରାର ନିର୍ମାଣ ଏହି କ୍ଷେତ୍ରରେ ନିବେଶ ଏବଂ ନିଯୁକ୍ତିର ଅବସରକୁ ବୃଦ୍ଧି କରିବା ଦିଗରେ ଏକ ମହତ୍ୱପୂର୍ଣ୍ଣ ପଦକ୍ଷେପ ଭାବେ ପ୍ରମାଣିତ ହେବ । ମହାପରିନିର୍ବାଣ ମନ୍ଦିରରେ ଅଭିଧମ୍ମ ଦିବସ ପ୍ରଧାନମନ୍ତ୍ରୀ ମହାପରିନିର୍ବାଣ ମନ୍ଦିର ଯିବେ, ଶୟନ ମୁଦ୍ରାରେ ଭଗବାନ ବୁଦ୍ଧଙ୍କ ମୂର୍ତ୍ତିର ପୂଜାର୍ଚ୍ଚନା କରିବେ ତଥା ଚିୱର ଅର୍ପଣ କରିବେ ଏବଂ ବୋଧି ବୃକ୍ଷର ଚାରା ମଧ୍ୟ ରୋପଣ କରିବେ । ପ୍ରଧାନମନ୍ତ୍ରୀ ଅଭିଧମ୍ମ ଦିବସ ଅବସରରେ ଆୟୋଜିତ ଏକ କାର୍ଯ୍ୟକ୍ରମରେ ଯୋଗଦେବେ । ଏହି ଦିନଟି ହେଉଛି ବୌଦ୍ଧ ଭିକ୍ଷୁମାନେ ତିନିମାସ ଧରି ପାଳନ କରୁଥିବା ବର୍ଷାବାସ କିମ୍ବା ବାସା ସମାପ୍ତିର ଏକ ପ୍ରତୀକ । ଏହି ସମୟରେ ସେମାନେ ବିହାର ଏବଂ ମଠରେ ଏକ ସ୍ଥାନରେ ରହି ପ୍ରାର୍ଥନା କରନ୍ତି । ଏହି କାର୍ଯ୍ୟକ୍ରମରେ ଶ୍ରୀଲଙ୍କା, ଥାଇଲାଣ୍ଡ, ମିଅାଁମାର, ଦକ୍ଷିଣ କୋରିଆ, ନେପାଳ, ଭୁଟାନ ଏବଂ କମ୍ବୋଡିଆର ଗଣ୍ୟମାନ୍ୟ ଭିକ୍ଷୁମାନଙ୍କ ସଙ୍ଗେ ସଙ୍ଗେ ବିଭିନ୍ନ ଦେଶର ରାଷ୍ଟ୍ରଦୂତ ମଧ୍ୟ ସାମିଲ ହେବେ । ପ୍ରଧାନମନ୍ତ୍ରୀ ଗୁଜୁରାଟର ବଡ଼ନଗର ଏବଂ ଅନ୍ୟ ସ୍ଥଳଗୁଡ଼ିକର ଖନନରୁ ପ୍ରାପ୍ତ ଅଜନ୍ତା ଭିତ୍ତିଚିତ୍ର, ବୌଦ୍ଧ ସୂତ୍ର ହସ୍ତଲିପି ଏବଂ ବୌଦ୍ଧ କଳାକୃତିର ପ୍ରଦର୍ଶନୀକୁ ମଧ୍ୟ ଦେଖିବେ । ବିକାଶ ପରିଯୋଜନାଗୁଡ଼ିକର ଉଦଘାଟନ ଏବଂ ଶିଳାନ୍ୟାସ ପ୍ରଧାନମନ୍ତ୍ରୀ କୁସି ନଗରସ୍ଥିତ ବରୱା ଜଙ୍ଗଲର ଏକ ସାର୍ବାଜନିକ ସମାରୋହରେ ଯୋଗଦେବେ । ଏହି ସମାରୋହରେ ସେ ୨୮ଠ କୋଟି ଟଙ୍କାରୁ ଅଧିକ ଖର୍ଚ୍ଚରେ ନିର୍ମାଣ କରାଯିବାକୁ ଥିବା ସରକାରୀ ମେଡିକାଲ କଲେଜ, କୁଶୀନଗର ଭିତ୍ତିପ୍ରସ୍ଥର ସ୍ଥାପନା କରିବେ । ମେଡିକାଲ କଲେଜ ୫ଠଠ ଶଯ୍ୟାବିଶିଷ୍ଟ ହସ୍ପିଟାଲ ହେବ ଏବଂ ଏହା ଶିକ୍ଷାବର୍ଷ ୨ଠ୨୨-୨ଠ୨୩ରେ ଏମ୍ବିବିଏସ୍ ପାଠ୍ୟକ୍ରମ ପାଇଁ ୧ଠଠ ଜଣ ଛାତ୍ରଙ୍କର ନାମ ଲେଖାଯିବ । ପ୍ରଧାନମନ୍ତ୍ରୀ ୧୮ଠ କୋଟିରୁ ଊଦ୍ଧ୍ୱର୍ ଟଙ୍କାରେ ନିର୍ମିତ ଏବଂ ନିର୍ମିତ ହେବାକୁଥିବା ୧୨ଟି ବିକାଶ ପ୍ରକଳ୍ପର ଉଦଘାଟନ ଏବଂ ଶିଳାନ୍ୟାସ ମଧ୍ୟ କରିବେ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ଜାପାନ-ଭାରତ ସାଂସଦ ମୈତ୍ରୀ ଲିଗ ପ୍ରତିନିଧିମଣ୍ଡଳୀ

ଜାପାନ-ଭାରତ ସାଂସଦ ମୈତ୍ରୀ ଲିଗର ଏକ ପ୍ରତିନିଧି ଦଳ ଆଜି ନୂଆଦିଲ୍ଳୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ମିଷ୍ଟର ହିରୋୟୁକି ହୋସଡାଙ୍କ ନେତୃତ୍ୱରେ ଯାଇଥିବା ଏହି ପ୍ରତିନିଧି ଦଳରେ ମିଷ୍ଟର କାଛୁୟା ୱାକାଡା, ମଶାହାରେ ନାକାଗାୱା, ମିଷ୍ଟର ନାୱକାଜୁ ତାକେମୋତ ଏବଂ ମିଷ୍ଟର ୟୁସିଆକି ୱାଡା ସାମିଲ ହୋଇଥିଲେ । ଏହି ପ୍ରତିନିଧି ଦଳ ଜାମ୍ମୁ-କାଶ୍ମୀରର ଉରିଠାରେ ସେପ୍ଟେମ୍ବର 18 ତାରିଖରେ ଘଟିଥିବା ସୀମାପାର ଆତଙ୍କବାଦ ଆକ୍ରମଣରେ ମୃତ ସୈନିକଙ୍କ ପ୍ରତି ଶୋକ ଓ ସମବେଦନା ପ୍ରକଟ କରିଥିଲେ । ଆତଙ୍କବାଦ ବିରୋଧରେ ଆନ୍ତର୍ଜାତିକ ସହଯୋଗ ଏବଂ ରାଷ୍ଟ୍ର ସମର୍ଥିତ ଆତଙ୍କବାଦକୁ ଏକଘରିକିଆ କରିବା ଲାଗି ବୈଶ୍ୱିକସ୍ତରରେ ସମ୍ମିଳିତ ପ୍ରୟାସ ପାଇଁ ପ୍ରଧାନମନ୍ତ୍ରୀଙ୍କ ଆହ୍ୱାନକୁ ଜାପାନ-ଭାରତ ସାଂସଦ ମୈତ୍ରୀ ଲିଗ୍ ସ୍ୱାଗତ ଓ ସମର୍ଥନ କରିଥିଲେ । ପ୍ରଧାନମନ୍ତ୍ରୀ 2014ରେ ତାଙ୍କର ସଫଳ ଜାପାନ ଗସ୍ତକୁ ଏହି ଅବସରରେ ସ୍ମରଣ କରିଥିଲେ । ସେ ଟୋକିଓଠାରେ ଜାପାନ-ଭାରତ ସାଂସଦ ମୈତ୍ରୀ ଲିଗର ସଦସ୍ୟମାନଙ୍କୁ ଭେଟି ଆଲୋଚନା କରିଥିବା ବିଷୟକୁ ମଧ୍ୟ ମନେ ପକାଇଥିଲେ । ଭବିଷ୍ୟତ ପାଇଁ ଏକ ସୁଦୃଢ଼ ଓ ବହୁମୂଖୀ ସହଭାଗୀତାର ପୁନାଦି ପ୍ରତିଷ୍ଠା କ୍ଷେତ୍ରରେ ଭାରତ-ଜାପାନର ମିଳିତ ଉଦ୍ୟମକୁ ପ୍ରଧାନମନ୍ତ୍ରୀ ଦୋହରାଇଥିଲେ । ଭାରତ ସହ ସମ୍ପର୍କକୁ ସୁଦୃଢ଼ କରିବା ଦିଗରେ ଜାପାନର ସବୁ ଦଳର ପୂର୍ଣ୍ଣ ସହମତି ରହିଛି । ବିଶେଷକରି ଉଚ୍ଚ ପ୍ରଯୁକ୍ତି କୌଶଳ କ୍ଷେତ୍ରରେ ସହଯୋଗ, ଦୃତଗାମୀ ରେଳ ସେବା ଆଦି କ୍ଷେତ୍ରରେ ଦ୍ୱିପାକ୍ଷିକ ଭାଗିଦାରୀତାକୁ ଜାପାନ-ଭାରତ ସାଂସଦ ମୈତ୍ରୀ ଲିଗ ସ୍ୱାଗତ କରିଛନ୍ତି । ଆମ ଦୁଇ ଦେଶର ସମ୍ବନ୍ଧକୁ ପ୍ରଗାଢ଼ କରିବା କ୍ଷେତ୍ରରେ ପ୍ରଧାନମନ୍ତ୍ରୀ ସିଞ୍ଜୋ ଆବେଙ୍କ 2015 ଭାରତ ଗସ୍ତ ଐତିହାସିକ ସମ୍ପର୍କର ଏକ ମାଇଲ ଖୁଣ୍ଟ ସାବ୍ୟସ୍ତ ହୋଇଛି ବୋଲି ପ୍ରଧାନମନ୍ତ୍ରୀ ସ୍ମରଣ କରିଥିଲେ । ନିକଟ ଭବିଷ୍ୟତରେ ସେ ତାଙ୍କର ଜାପାନ ଗସ୍ତକୁ ଆଗ୍ରହର ସହ ଅପେକ୍ଷା କରିଛନ୍ତି ବୋଲି ପ୍ରଧାନମନ୍ତ୍ରୀ କହିଥିଲେ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ଉସ୍ତାଦ ଅମଜାଦ ଅଲ୍ଲୀ ଖାନ

ବିଶିଷ୍ଟ ସରୋଦ ବାଦକ ଉସ୍ତାଦ ଅମଜାଦ ଅଲ୍ଲୀ ଖାନ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ପ୍ରବୀଣ ସଙ୍ଗୀତଜ୍ଞ ଓ ସରୋଦ ବିଶେଷଜ୍ଞ ଉସ୍ତାଦ ଅମଜାଦ ଅଲ୍ଲୀ ଏହି ଆଲୋଚନା କାଳରେ ତାଙ୍କ ପୁସ୍ତକ ‘Master on Masters’ ପ୍ରଧାନମନ୍ତ୍ରୀଙ୍କୁ ପ୍ରଦାନ କରିଥିଲେ । ଭାରତୀୟ ଶାସ୍ତ୍ରୀୟ ସଙ୍ଗୀତ ଜଗତର 20 ଜଣ ମହାନ ସଙ୍ଗୀତ ଶାସ୍ତ୍ରୀଙ୍କ ଜୀବନୀ ଓ କୃତୀ ସମ୍ପର୍କରେ ଏହି ପୁସ୍ତକରେ ସ୍ଥାନ ପାଇଛି ।
ସିଆରପିଏଫ୍ ଗ୍ରୁପ୍-ଏ କ୍ୟାଡ଼ର ପଦକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ୍ ବୈଠକରେ କେନ୍ଦ୍ରୀୟ ରିଜର୍ଭ ପୁଲିସ୍ ବଳ(ସିଆରପିଏଫ୍)ର ଗ୍ରୁପ୍-ଏ ଅଫିସର ପଦବୀର କ୍ୟାଡ଼ର ସମୀକ୍ଷାକୁ ଅନୁମୋଦନ ମିଳିଛି । ଏହାଫଳରେ ଡେପୁଟି କମାଣ୍ଡାଂଟରୁ ସ୍ପେଶାଲ ଡିଜି ପର୍ଯ୍ୟନ୍ତ ପାହ୍ୟାରେ 90ଟି ଅଧିକ ପଦବୀ ସୃଷ୍ଟି ହେବ । ଏହି ପଦବୀ ସୃଷ୍ଟି ହେବା ପରେ ସିଆରପିଏଫ୍ ଅଧିକ ଦକ୍ଷ ହୋଇ କାର୍ଯ୍ୟ କରିବା ସହ ତା’ର ପ୍ରଶାସନିକ ଦକ୍ଷତା ମଧ୍ୟ ବୃଦ୍ଧି ପାଇବ । ଏହି କ୍ୟାଡ଼ର ସମୀକ୍ଷା ପରେ ଗ୍ରୁପ୍-ଏ ପଦବୀ ସଂଖ୍ୟା 4210 ରୁ 4300 କୁ ବୃଦ୍ଧି ପାଇବ । ସ୍ପେଶାଲ ଡିଜି ପାହ୍ୟାରେ ଗୋଟିଏ ପଦ ବୃଦ୍ଧି, ଆଇଜି ପଦବୀରେ ମୋଟ 11ଟି ପଦବୀ (ବରିଷ୍ଠ ପ୍ରଶାସନିକ ଗ୍ରେଡ୍) ବୃଦ୍ଧି, ଡିଆଇଜି/କମାଣ୍ଡାଂଟ(ଜୁନିୟର ପ୍ରଶାସନିକ ଗ୍ରେଡ୍)ରେ ମୋଟ 277ଟି ପଦବୀ ବୃଦ୍ଧି, ଡେପୁଟି କମାଣ୍ଡାଂଟ୍(ଏସଟିଏସ୍)ରେ ମୋଟ୍ 199 ଟି ପଦବୀ ହ୍ରାସ କରାଯାଇଛି । ସୂଚନାଯୋଗ୍ୟ 1939 ମସିହାରେ ସିଆରପିଏଫ୍ ଗଠନ ହେବା ପରେ ପ୍ରଥମଥର ପାଇଁ 1983 ଏବଂ ଦ୍ଵିତୀୟ ଥର ଲାଗି 1991 ରେ ଏହାର କ୍ୟାଡ଼ର ସମୀକ୍ଷା ହୋଇଥିଲା । 1991 ମସିହା ପରଠାରୁ ସିଆରପିଏଫର ଆନୁଷ୍ଠାନିକ କ୍ୟାଡ଼ର ସମୀକ୍ଷା ହୋଇନାହିଁ ।
ଜାଲିଆନାୱାଲା ବାଗ ଜାତୀୟ ସ୍ମାରକୀ ଆଇନ, 1951ରେ ସଂଶୋଧନକୁ କେନ୍ଦ୍ର କ୍ୟାବିନେଟର ସ୍ୱୀକୃତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଜାଲିଆନାୱାଲା ବାଗ ଜାତୀୟ ସ୍ମାରକୀ ଆଇନ, 1951ରେ ସଂଶୋଧନ ପ୍ରସ୍ତାବକୁ ସ୍ୱୀକୃତି ପ୍ରଦାନ କରାଯାଇଛି । ନିଷ୍ପତ୍ତିର ସାରାଂଶ: ଜାଲିଆନାୱାଲା ବାଗ ଜାତୀୟ ସ୍ମାରକୀ ଆଇନ, 1951ରେ ଆବଶ୍ୟକ ସଂଶୋଧନ ଜରିଆରେ ଏଥିରେ ଟ୍ରଷ୍ଟିମାନଙ୍କ ପ୍ରତିନିଧିତ୍ୱକୁ ସୁନିଶ୍ଚିତ କରିବା; ପୁନଶ୍ଚ “ଲୋକସଭାରେ ବିରୋଧୀ ଦଳ ନେତାଙ୍କୁ ଚିହ୍ନଟ ଓ ସ୍ୱୀକୃତି ପ୍ରଦାନ କରିବା କିମ୍ବା ଯେଉଁଠାରେ ସେଭଳି କୌଣସି ବିରୋଧୀ ଦଳ ନେତା ନଥିବେ, ସେ କ୍ଷେତ୍ରରେ ଲୋକସଭାରେ ଏକକ ସଂଖ୍ୟାଗରିଷ୍ଠ ବିରୋଧୀ ଦଳର ନେତାଙ୍କୁ ଚିହ୍ନଟ କରିବା” ସକାଶେ ଉଦ୍ଦିଷ୍ଟ । ଉପକାରିତା: ବର୍ତ୍ତମାନର ଆଇନରେ ଏଥିରେ ଏକକ ଜାତୀୟ ରାଜନୈତିକ ଦଳର ପ୍ରତିନିଧିତ୍ୱ ସକାଶେ ବ୍ୟବସ୍ଥା ରହିଛି । ଟ୍ରଷ୍ଟରୁ ଦଳ ବିନିର୍ଦ୍ଦିଷ୍ଟ ସଂଖ୍ୟା ବ୍ୟବସ୍ଥାର ଉଚ୍ଛେଦ ଏହାକୁ ରାଜନୀତିମୁକ୍ତ କରିବ । ପ୍ରସ୍ତାବିତ ସଂଶୋଧନ ମତେ ଟ୍ରଷ୍ଟରେ ବିରୋଧୀ ଦଳଙ୍କ ପ୍ରତିନିଧିତ୍ୱକୁ ସୁନିଶ୍ଚିତ କରିବ । ପୁଣି ଏହି ସଂଶୋଧନ ସରକାରଙ୍କୁ କ୍ଷମତାପ୍ରାପ୍ତ କରିବ ଯଦ୍ୱାରା ସରକାର ଜଣେ ଟ୍ରଷ୍ଟିଙ୍କୁ ଟ୍ରଷ୍ଟରୁ ବାଦ ଦେଇପାରିବେ କିମ୍ବା ନୂଆ ଟ୍ରଷ୍ଟିଙ୍କୁ ସେଥିରେ ସାମିଲ କରିପାରିବେ ।
ବାୟୁସେନା ଦିବସରେ ବାୟୁ ଯୋଦ୍ଧା ଏବଂ ସେମାନଙ୍କ ପରିବାରକୁ ଅଭିନନ୍ଦନ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବାୟୁସେନା ଦିବସରେ ଭାରତୀୟ ବିମାନ ବାହିନୀର ବୀର ଯୋଦ୍ଧା ଏବଂ ସେମାନଙ୍କ ପରିବାରକୁ ହାର୍ଦ୍ଦିକ ଶୁଭେଚ୍ଛା ଓ ଅଭିନନ୍ଦନ ଜଣାଇଛନ୍ତି । “କୃତଜ୍ଞ ରାଷ୍ଟ୍ର ଆମର ବୀର ବାୟୁଯୋଦ୍ଧା ଏବଂ ସେମାନଙ୍କ ପରିବାରବର୍ଗଙ୍କୁ ବିମାନବାହିନୀ ଦିବସରେ ସାଲ୍ୟୁଟ କରୁଛି । ସେମାନେ ଆମର ଆକାଶ ସୀମାକୁ ସୁରକ୍ଷିତ ରଖି ଆସୁଛନ୍ତି । ବିପର୍ଯ୍ୟୟ ସମୟରେ ପ୍ରଭାବିତ ମାନବ ସମାଜକୁ ଉଦ୍ଧାରର ପଥ ଦେଖାଇବାରେ ଅଗ୍ରଣୀ ଭୂମିକା ଗ୍ରହଣ କରିଥା’ନ୍ତି । ଆମେ ଭାରତୀୟ ବାୟୁସେନା ପାଇଁ ସବୁବେଳେ ଗୌରବାନ୍ୱିତ” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଆନ୍ଧ୍ର ପ୍ରଦେଶ ପୂର୍ବ ଗୋଦାବରୀ ଜିଲ୍ଲାରେ ଡଙ୍ଗା ବୁଡି ଘଟଣାରେ ଜୀବନ ହାନି ନେଇ ପ୍ରଧାନମନ୍ତ୍ରୀଙ୍କ ଶୋକ

ଆନ୍ଧ୍ରପ୍ରଦେଶର ପୂର୍ବ ଗୋଦାବରୀ ଜିଲ୍ଲାରେ ଡଙ୍ଗା ବୁଡି ଯୋଗୁଁ ହୋଇଥିବା ଜୀବନ ହାନି ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “ଆନ୍ଧ୍ରପ୍ରଦେଶର ପୂର୍ବ ଗୋଦାବରୀ ଜିଲ୍ଲାରେ ଡଙ୍ଗା ବୁଡି ଘଟଣାରେ ମୁଁ ଗଭୀର ଭାବେ ମର୍ମାହତ । ଶୋକସନ୍ତପ୍ତ ପରିବାରମାନଙ୍କୁ ସହାନୁଭୂତି ଜଣାଉଛି । ଏହି ଦୁର୍ଘଟଣାରେ ଯେଉଁମାନଙ୍କର ଖୋଜ ଖବର ଏପର୍ଯ୍ୟନ୍ତ ସୁଦ୍ଧା ମିଳିନାହିଁ, ସେମାନେ ନିରାପଦରେ ରହିଥିବା ନେଇ ମୁଁ ପ୍ରାର୍ଥନା କରୁଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଉତ୍ତରାଖଣ୍ଡର କେଦାରନାଥ ଧାମରେ ପ୍ରଧାନମନ୍ତ୍ରୀଙ୍କ ଦର୍ଶନ ଓ ପୂଜାର୍ଚ୍ଚନା

ଗର୍ଭଗୃହରେ ରୁଦ୍ରାଭିଷେକ ସମ୍ପନ୍ନ କଲେ ପ୍ରଧାନମନ୍ତ୍ରୀ ଆଦିଗୁରୁ ଶଙ୍କରାଚାର୍ଯ୍ୟଙ୍କ ସମାଧି ପରିଦର୍ଶନ ମନ୍ଦାକିନୀ ଓ ସରସ୍ୱତୀ ଅଷ୍ଟପଥ କାର୍ଯ୍ୟ ପ୍ରଗତିର କଲେ ସମୀକ୍ଷା କେଦାରନାଥ ଧାମ ପ୍ରକଳ୍ପର ଶ୍ରମଜୀବୀଙ୍କ ସହ କଥାବାର୍ତ୍ତା ଶ୍ରୀ ନରେନ୍ଦ୍ର ମୋଦୀ ଆଜି (୨୧-୧୦-୨୦୨୨) କେଦାରନାଥ ଗସ୍ତ କରି ଶ୍ରୀ କେଦାରନାଥ ମନ୍ଦିରରେ ପୂଜା ଓ ଦର୍ଶନ କରିଛନ୍ତି । ପାରମ୍ପରିକ ପାହାଡୀ ପୋଷାକରେ ପ୍ରଧାନମନ୍ତ୍ରୀ ଗର୍ଭଗୃହ ଅଭ୍ୟନ୍ତରରେ ରୁଦ୍ରାଭିଷେକ କରିବା ସହ ନନ୍ଦୀ ମୂର୍ତ୍ତି ନିକଟରେ ପ୍ରାର୍ଥନା କରିଛନ୍ତି । ପ୍ରଧାନମନ୍ତ୍ରୀ ଆଦି ଗୁରୁ ଶଙ୍କରାଚାର୍ଯ୍ୟ ସମାଧିସ୍ଥଳ ପରିଦର୍ଶନ କରିବା ସହ ମନ୍ଦାକିନୀ ଓ ସରସ୍ୱତୀ ଅଷ୍ଟପଥ କାର୍ଯ୍ୟ ପ୍ରଗତିର ସମୀକ୍ଷା କରିଛନ୍ତି । ପ୍ରଧାନମନ୍ତ୍ରୀ ମଧ୍ୟ ଶ୍ରୀ କେଦାରନାଥ ଧାମ ପ୍ରକଳ୍ପ କାର୍ଯ୍ୟରେ ନିୟୋଜିତ ଶ୍ରମଜୀବୀ ମାନଙ୍କ ସହ କଥାବାର୍ତ୍ତା କରିଥିଲେ । ପ୍ରଧାନମନ୍ତ୍ରୀଙ୍କ ସହ ଉତ୍ତରାଖଣ୍ଡ ମୁଖ୍ୟମନ୍ତ୍ରୀ ଶ୍ରୀ ପୁଷ୍କର ସିଂ ଧାମୀ ଓ ରାଜ୍ୟପାଳ ଅବସରପ୍ରାପ୍ତ ଜେନେରାଲ ଗୁରମିତ ସିଂ ଉପସ୍ଥିତ ଥିଲେ । କେଦାର ନାଥ ହିନ୍ଦୁମାନଙ୍କର ସବୁଠାରୁ ଏକ ଗୁରୁତ୍ୱପୂର୍ଣ୍ଣ ପୂଜାସ୍ଥଳୀ । ଏହା ମଧ୍ୟ ଶିଖ୍‌ମାନଙ୍କ ତୀର୍ଥସ୍ଥଳୀ ହେମକୁଣ୍ଡ ସାହିବ ପାଇଁ ପ୍ରସିଦ୍ଧ । ଏହି ଦୁଇ ସ୍ଥାନ ମଧ୍ୟରେ ସଂଯୋଗ ପ୍ରକଳ୍ପ ଧାର୍ମିକସ୍ଥଳୀର ମୌଳିକ ଭିତ୍ତିଭୂମି ବିକାଶ ନେଇ ପ୍ରଧାନମନ୍ତ୍ରୀଙ୍କ ଅଙ୍ଗୀକାରବଦ୍ଧତାର ପ୍ରମାଣ ଦେଇଥାଏ ।
ୟୁକ୍ରେନ ରାଷ୍ଟ୍ରପତି ମହାମହିମ ଭୋଲୋଦିମିର ଜେଲେଁସ୍କିଙ୍କ ସହ କଥା ହେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୟୁକ୍ରେନ ରାଷ୍ଟ୍ରପତି ମହାମହିମ ଭୋଲୋଦିମିର ଜେଲେଁସ୍କିଙ୍କ ସହିତ କଥା ହୋଇଛନ୍ତି । ରାଷ୍ଟ୍ରପତି ଜେଲେଁସ୍କି ୟୁକ୍ରେନରେ ବର୍ତ୍ତମାନର ସଂକଟପୂର୍ଣ୍ଣ ପରିସ୍ଥିତି ସମ୍ପର୍କରେ ପ୍ରଧାନମନ୍ତ୍ରୀଙ୍କୁ ବିସ୍ତୃତ ଭାବେ ଅବଗତ କରାଇଥିଲେ । ଯୁଦ୍ଧ କାରଣରୁ ୟୁକ୍ରେନରେ ହୋଇଥିବା ଜୀବନ ଓ ସମ୍ପତ୍ତି ହାନି ପାଇଁ ପ୍ରଧାନମନ୍ତ୍ରୀ ଗଭୀର ଦୁଃଖ ପ୍ରକଟ କରିଥିଲେ। ହିଂସାର ତୁରନ୍ତ ପରିସମାପ୍ତି କରିବା ସହିତ ଆଲୋଚନା ମାର୍ଗକୁ ଫେରିବା ଲାଗି ପ୍ରଧାନମନ୍ତ୍ରୀ ତାଙ୍କର ନିବେଦନକୁ ପୁଣିଥରେ ଦୋହରାଇଥିଲେ। ସେ କହିଥିଲେ ଯେ ଶାନ୍ତି ପ୍ରକ୍ରିୟାରେ ଭାରତ ଯେକୌଣସି ପ୍ରକାର ହସ୍ତକ୍ଷେପ କରିବା ଲାଗି ପ୍ରସ୍ତୁତ ରହିଛି । ୟୁକ୍ରେନରେ ଥିବା ଭାରତୀୟ ନାଗରିକ ଏବଂ ଛାତ୍ରଛାତ୍ରୀଙ୍କ ସୁରକ୍ଷା ଓ ନିରାପତ୍ତାକୁ ନେଇ ପ୍ରଧାନମନ୍ତ୍ରୀ ଭାରତର ଚିନ୍ତା ବ୍ୟକ୍ତ କରିଥିଲେ। ଭାରତୀୟ ନାଗରିକମାନଙ୍କୁ ତୁରନ୍ତ ଏବଂ ନିରାପଦ ଭାବେ ଉଦ୍ଧାର କରିବା ଲାଗି ୟୁକ୍ରେନ କର୍ତ୍ତୃପକ୍ଷଙ୍କ ଠାରୁ ସେ ସହଯୋଗ ଲୋଡ଼ିଥିଲେ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ଫିକି ଯୁବା ମହିଳା ସଂଗଠନର ପ୍ରତିନିଧି ଦଳ

ଫିକି ଯୁବା ମହିଳା ସଂଗଠନର ଏକ 25 ଜଣିଆ ସଦସ୍ୟ ମଣ୍ଡଳ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ମହିଳା ଉଦ୍ୟୋଗ ଏବଂ ସଶକ୍ତୀକରଣ ଉପରେ କିଛି ପ୍ରଶ୍ନକୁ ନେଇ ଏହି ପ୍ରତିନିଧିମଣ୍ଡଳ ପ୍ରଧାନମନ୍ତ୍ରୀଙ୍କ ସହିତ ମତ ବିନିମୟ କରିଥିଲେ । ପ୍ରତିନିଧିମଣ୍ଡଳ ସଦସ୍ୟଙ୍କ ଦ୍ଵାରା ପଚାରାଯାଇଥିବା ବିଭିନ୍ନ ପ୍ରଶ୍ନର ଉତ୍ତର ପ୍ରଧାନମନ୍ତ୍ରୀ ବିସ୍ତୃତ ଭାବେ ରଖିଥିଲେ । ଆଲୋଚନା କାଳରେ ପ୍ରଧାନମନ୍ତ୍ରୀ କହିଥିଲେ “ବର୍ଜ୍ୟରୁ ସମ୍ପଦ” ଉଦ୍ୟୋଗ ପାଇଁ ସ୍ଵଚ୍ଛ ଭାରତ ମିଶନ ଏକ ବୃହତ ସୁଯୋଗ ଆଣିଛି, ଯାହାକି ଗୋଷ୍ଠୀ ସ୍ୱାସ୍ଥ୍ୟକୁ ଗୁରୁତ୍ୱପୂର୍ଣ୍ଣ ଲାଭ ମିଳିବ । ଜଳ ସଂରକ୍ଷଣ ଆଧାରିତ ଏକ ପ୍ରଶ୍ନର ଉତ୍ତରରେ ପ୍ରଧାନମନ୍ତ୍ରୀ କହିଥିଲେ ଯେ, ଆମେ ସମସ୍ତେ ବ୍ୟକ୍ତିଗତ ଭାବେ ଜଳର ବ୍ୟବହାରକୁ ବିବେକର ସହିତ ବ୍ୟବହାର କରିବା ସହିତ ସୂକ୍ଷ୍ମ ଏବଂ ବୁନ୍ଦା ଜଳସେଚନକୁ ଗୁରୁତ୍ଵ ଦେବା ଉଚିତ । ପ୍ରଧାନମନ୍ତ୍ରୀ କହିଥିଲେ ଯେ, ପାରିବାରିକ ମୂଲ୍ୟବୋଧ, ବିବିଧତାକୁ ସାଦରେ ଗ୍ରହଣ ଏବଂ ପର୍ଜ୍ୟାବରଣ ସଚେତନତା ହେଉଛି ତିନୋଟି ମହାନ ଭାରତୀୟ ପରମ୍ପରା ଯାହାରକି ଉଚିତ ପରିପାଳନ ହେବା ଆବଶ୍ୟକ । ଶିକ୍ଷା, ଦକ୍ଷତା ବିକାଶ, କଳା, ସଂସ୍କୃତି ଓ ମହିଳାଙ୍କ ସୁରକ୍ଷା ବିଷୟ ମଧ୍ୟ ଆଲୋଚନା ହେବା ଦରକାର ।
ପ୍ରଧାନମନ୍ତ୍ରୀ ଲତା ମଙ୍ଗେଶକର ଜୀଙ୍କୁ ତାଙ୍କର ଜନ୍ମାଷ୍ଟମୀ ଶୁଭେଚ୍ଛା ପାଇଁ ଧନ୍ୟବାଦ ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲତା ମଙ୍ଗେଶକର ଜୀଙ୍କୁ ତାଙ୍କର ଜନ୍ମାଷ୍ଟମୀ ଶୁଭେଚ୍ଛା ପାଇଁ କୃତଜ୍ଞତା ଜଣାଇଛନ୍ତି । କିମ୍ବଦନ୍ତୀ ଗାୟିକା ପ୍ରଧାନମନ୍ତ୍ରୀଙ୍କୁ ଶୁଭେଚ୍ଛା ଜଣାଇଥିଲେ ଏବଂ ତାଙ୍କର ଏକ ଗୁଜୁରାଟୀ ଭଜନକୁ ଟୁଇଟରେ ସଂଲଗ୍ନ କରି ପ୍ରଧାନମନ୍ତ୍ରୀଙ୍କୁ ଶୁଭେଚ୍ଛା ଦେଇଥିଲେ । ଏହାର ଉତ୍ତରରେ ପ୍ରଧାନମନ୍ତ୍ରୀ ଟୁଇଟ କରିଛନ୍ତି: ଆଶୀର୍ବାଦ ପାଇଁ ଆପଣଙ୍କୁ ବହୁତ ବହୁତ ଧନ୍ୟବାଦ @mangeshkarlata ଦିଦି । ଆପଣଙ୍କୁ ମଧ୍ୟ ଜନ୍ମାଷ୍ଟମୀର ଅନେକ ଅନେକ ଶୁଭକାମନା । ଆପଣଙ୍କ ସ୍ୱରରେ ସଜାଯାଇଥିବା ଏହି ଭଜନ ମନ୍ତ୍ରମୁଗ୍ଧ କରିଦେବା ଭଳି ।
ପୂର୍ବତନ ଜର୍ମାନ ଚାନ୍ସଲର ହେଲମଟ କୋହଲଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପୂର୍ବତନ ଜର୍ମାନ ଚାନ୍ସଲର ମିଷ୍ଟର ହେଲମଟ କୋହଲଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । “ଜର୍ମାନୀ ଏକତ୍ରୀକରଣର ସୂତ୍ରଧର, ମହାନ ରାଷ୍ଟ୍ରନୀତିଜ୍ଞ ଓ ୟୁରୋପୀୟ ସମନ୍ଵୟର ପ୍ରବଳ ବିଶ୍ଵାସୀ ମିଷ୍ଟର ହେଲମଟ କୋହଲଙ୍କ ବିୟୋଗରେ ଆମେ ଶୋକାଭିଭୂତ । ମିଷ୍ଟର ହେଲମଟ କୋହଲ 1986 ଏବଂ 1993ରେ ଭାରତ ଗସ୍ତ କରିଥିଲେ । ଭାରତ-ଜର୍ମାନୀ ସମ୍ବନ୍ଧକୁ ମଜବୁତ କରିବାରେ ତାଙ୍କର ଅବଦାନକୁ ଆମେ ମୁଲ୍ୟବାନ ମନେ କରିଛୁ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀଙ୍କ ପାଲେଷ୍ଟାଇନ ଗସ୍ତ ବେଳେ ସ୍ଵାକ୍ଷରିତ ବୁଝାମଣା/ଚୁକ୍ତିର ତାଲିକା

କ୍ରମିକ.ନମ୍ବର ବୁଝାମଣା/ଚୁକ୍ତି ସମୂହ ପାଲେଷ୍ଟାଇନ ପକ୍ଷରୁ ସ୍ଵାକ୍ଷର ଓ ହସ୍ତାନ୍ତର କରିଥିବା ମନ୍ତ୍ରୀ ଭାରତ ପକ୍ଷରୁ ସ୍ଵାକ୍ଷର କରିଥିବା ଉଚ୍ଚ ପଦାଧିକାରୀ ଚୁକ୍ତି ହସ୍ତାନ୍ତରକାରୀ 1. ବେଥେଲହମ ପ୍ରାନ୍ତର ବେଇତ ସହରରେ 30 ନିୟୁତ ଆମେରିକୀୟ ଡଲାର ବ୍ୟୟରେ ଭାରତ-ପାଲେଷ୍ଟାଇନ ସୁପର ସ୍ପେଶିଆଲିଟି ହସ୍ପିଟାଲ ନିର୍ମାଣ ପାଇଁ ଭାରତ ଓ ପାଲେଷ୍ଟାଇନ ମଧ୍ୟରେ ବୁଝାମଣା ଡ ଜୱାଦ ଆୱାଦ, ପାଲେଷ୍ଟାଇନ ସ୍ୱାସ୍ଥ୍ୟ ମନ୍ତ୍ରୀ ଶ୍ରୀ ଟି ଏସ ତିରୁମୂର୍ତ୍ତି ସଚିବ(ଇଆର). ଶ୍ରୀ ବିଜୟ ଗୋଖଲେ, ବୈଦେଶିକ ସଚିବ 2. ଭାରତ, ପାଲେଷ୍ଟାଇନ ମହିଳା ସଶକ୍ତିକରଣ କେନ୍ଦ୍ର “ତୁରାଥୀ”କୁ 5 ନିୟୁତ ଆମେରିକୀୟ ଡଲାର ବ୍ୟୟରେ ନିର୍ମାଣ ପାଇଁ ଭାରତ ଓ ପାଲେଷ୍ଟାଇନ ମଧ୍ୟରେ ବୁଝାମଣା ଅବୀର ଆଉଦେ, ପାଲେଷ୍ଟାଇନର ରାଷ୍ଟ୍ରୀୟ ଅର୍ଥବ୍ୟବସ୍ଥା ମନ୍ତ୍ରୀ ଶ୍ରୀ ଟି ଏସ ତିରୁମୂର୍ତ୍ତି ସଚିବ(ଇଆର). ଶ୍ରୀ ବିଜୟ ଗୋଖଲେ, ବୈଦେଶିକ ସଚିବ 3. ରାମଲ୍ଲାରେ 5 ନିୟୁତ ଆମେରିକୀୟ ଡଲାର ବ୍ୟୟରେ ନୂତନ ମୁଦ୍ରଣ ପ୍ରେସ ସ୍ଥାପନା ଲାଗି ଭାରତ ଓ ପାଲେଷ୍ଟାଇନ ମଧ୍ୟରେ ବୁଝାମଣା ମିଷ୍ଟର ଅହମ୍ମଦ ଆସଫ, ରାଷ୍ଟ୍ରୀୟ ଅର୍ଥମନ୍ତ୍ରୀଙ୍କ ତରଫରୁ ପାଲେଷ୍ଟାଇନର ପବ୍ଲିକ ବ୍ରୋଡକାଷ୍ଟିଙ୍ଗ କର୍ପୋରେସନ ଏବଂ ସରକାରୀ ଗଣମାଧ୍ୟମ ମନ୍ତ୍ରୀ ଶ୍ରୀ ଟି ଏସ ତିରୁମୂର୍ତ୍ତି ସଚିବ(ଇଆର). ଶ୍ରୀ ବିଜୟ ଗୋଖଲେ, ବୈଦେଶିକ ସଚିବ 4. ମୁତାଲଥ ଆଲ ସୁହାଦା ଗ୍ରାମରେ 1(ଏକ) ନିୟୁତ ଆମେରିକୀୟ ଡଲାର ବ୍ୟୟରେ ବିଦ୍ୟାଳୟ ନିର୍ମାଣ ଲାଗି ଭାରତ ଓ ପାଲେଷ୍ଟାଇନ ମଧ୍ୟରେ ବୁଝାମଣା ଡ.ସବ୍ରୀ ସୟିଦମ, ପାଲେଷ୍ଟାଇନର ଶିକ୍ଷା ଓ ଉଚ୍ଚଶିକ୍ଷା ମନ୍ତ୍ରୀ ଶ୍ରୀ ଟି ଏସ ତିରୁମୂର୍ତ୍ତି ସଚିବ(ଇଆର). ଶ୍ରୀ ବିଜୟ ଗୋଖଲେ, ବୈଦେଶିକ ସଚିବ 5. ପାଲେଷ୍ଟାଇନର ତୁବାସ ପ୍ରଦେଶର ତାମୂନ ଗ୍ରାମରେ 1.1 ନିୟୁତ ଆମେରିକୀୟ ଡଲାର ବ୍ୟୟରେ ବିଦ୍ୟାଳୟ ପ୍ରତିଷ୍ଠା ପାଇଁ ଭାରତ ଓ ପାଲେଷ୍ଟାଇନ ମଧ୍ୟରେ ବୁଝାମଣା ଡ.ସବ୍ରୀ ସୟିଦମ, ପାଲେଷ୍ଟାଇନର ଶିକ୍ଷା ଓ ଉଚ୍ଚଶିକ୍ଷା ମନ୍ତ୍ରୀ ଶ୍ରୀ ଟି ଏସ ତିରୁମୂର୍ତ୍ତି ସଚିବ(ଇଆର). ଶ୍ରୀ ବିଜୟ ଗୋଖଲେ, ବୈଦେଶିକ ସଚିବ 6. ଆବୁ ଦିଶଠାରେ ବାଳକମାନଙ୍କ ପାଇଁ ଉଦ୍ଦିଷ୍ଟ ଜବାହରଲାଲ ନେହେରୁ ଶିକ୍ଷଣ ପ୍ରତିଷ୍ଠାନର ଅତିରିକ୍ତ କୋଠା ନିର୍ମାଣ ପାଇଁ 0.25 ନିୟୁତ ଆମେରିକୀୟ ଡଲାର ସହାୟତା ସକାଶେ ଭାରତ ଓ ପାଲେଷ୍ଟାଇନ ମଧ୍ୟରେ ବୁଝାମଣା ଡ.ସବ୍ରୀ ସୟିଦମ, ପାଲେଷ୍ଟାଇନର ଶିକ୍ଷା ଓ ଉଚ୍ଚଶିକ୍ଷା ମନ୍ତ୍ରୀ ଶ୍ରୀ ଟି ଏସ ତିରୁମୂର୍ତ୍ତି ସଚିବ(ଇଆର). ଶ୍ରୀ ବିଜୟ ଗୋଖଲେ, ବୈଦେଶିକ ସଚିବ
ଭାରତ ଏବଂ ଅନ୍ତର୍ଜାତୀୟ ସୌର ମେଣ୍ଟ ମଧ୍ୟରେ ମୁଖ୍ୟାଳୟ (ଆୟୋଜକ ଦେଶ) ଚୁକ୍ତିକୁ କ୍ୟାବିନେଟ ଅନୁମୋଦନ

ଭାରତ ଓ ଅନ୍ତର୍ଜାତୀୟ ସୌର ମେଣ୍ଟ (ଆଇଏସଏ) ମଧ୍ୟରେ ମୁଖ୍ୟାଳୟ (ଆୟୋଜକ ଦେଶ)ରେ ପ୍ରବେଶ ଲାଗି ହୋଇଥିବା ଚୁକ୍ତି ଏବଂ ମୁଖ୍ୟାଳୟ ବୁଝାମଣାରେ ସ୍ୱାକ୍ଷର ଲାଗି ବୈଦେଶିକ ବ୍ୟାପାର ମନ୍ତ୍ରଣାଳୟକୁ ଅଧିକୃତ କରିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପିଛିଲା ଭାବେ ମଞ୍ଜୁରି ପ୍ରଦାନ କରାଯାଇଛି । ଏହି ଚୁକ୍ତି 26 ମାର୍ଚ୍ଚ, 2018ରେ ସ୍ୱାକ୍ଷରିତ ହୋଇଥିଲା । ମୁଖ୍ୟାଳୟ ଚୁକ୍ତି ଦ୍ୱାରା ଭାରତ ଏବଂ ଆଇଏସଏ ମଧ୍ୟରେ କାମ-କାର୍ଯ୍ୟ ବ୍ୟବସ୍ଥାକୁ ସଂସ୍ଥାଗତ ସ୍ୱରୂପ ମିଳିପାରିବ । ଏହାଦ୍ୱାରା ଆଇଏସଏ ଅନ୍ତର୍ଜାତୀୟ ଆନ୍ତଃସରକାରୀ ସଂଗଠନରେ ପରିଣତ ହେବାରେ ସହାୟତା ମିଳିପାରିବ । ଆଇଏସଏ ଗଠନ ଦ୍ୱାରା ଦ୍ରୁତ ଗତିରେ ସୌର ପ୍ରଯୁକ୍ତି ବିକଶିତ ଏବଂ ବିନିଯୋଗ ହୋଇପାରିବ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ଭିଏତନାମ ପ୍ରତିରକ୍ଷାମନ୍ତ୍ରୀ ଜେନେରାଲ ଏନଗୋ ସୁଆଁ ଲିକ

ଭିଏତନାମର ପ୍ରତିରକ୍ଷାମନ୍ତ୍ରୀ ଜେନେରାଲ ଏନଗୋ ସୁଆଁ ଲିକ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଆଲୋଚନା କାଳରେ ପ୍ରଧାନମନ୍ତ୍ରୀ ଗତ ସେପ୍ଟେମ୍ବର ୨୦୧୬ରେ ତାଙ୍କର ସଫଳ ଭିଏତନାମ ଗସ୍ତକୁ ସ୍ମରଣ କରିଥିଲେ । ଏହି ଗସ୍ତ ବେଳେ ଦ୍ଵିପାଖିକ ସମ୍ପର୍କ ସୁପରିକଳ୍ପିତ ରଣନୀତିକ ଭାଗିଦାରୀତାରେ ପରିଣତ ହୋଇଥିଲା । ପ୍ରଧାନମନ୍ତ୍ରୀ କହିଥିଲେ ଯେ, ଭାରତର “ଏକ୍ଟ ଇଷ୍ଟ” ନୀତିରେ ଭିଏତନାମ ଏକ ପ୍ରମୁଖ ସ୍ତମ୍ଭ । ଜେନେରାଲ ଏନଗୋ ସୁଆଁ ଲିକ ଦ୍ଵିପାଖିକ ପ୍ରତିରକ୍ଷା ସହଯୋଗ କ୍ଷେତ୍ରରେ ବର୍ତ୍ତମାନ ସୁଦ୍ଧା ଘଟିଥିବା ଅଗ୍ରଗତି ନେଇ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ପ୍ରତିରକ୍ଷା କ୍ଷେତ୍ରରେ ଭାରତ-ଭିଏତନାମ ମଧ୍ୟରେ ଦୀର୍ଘମିଆଦୀ ଓ ପାରସ୍ପରିକ ସ୍ଵାର୍ଥଜଡିତ ସମ୍ପର୍କ ରହିଛି ଏବଂ ଏହି ସଂପର୍କକୁ ଆହୁରି ସୁଦୃଢ କରିବାକୁ ଭାରତ ପ୍ରତିଶ୍ରୁତିବଦ୍ଧ । ଭାରତ ଓ ଭିଏତନାମ ମଧ୍ୟରେ ସବୁ କ୍ଷେତ୍ରରେ ନିବିଡ ସମ୍ପର୍କ ଓ ସହଯୋଗ ସମଗ୍ର ଅଞ୍ଚଳରେ ସ୍ଥିରତା, ସମୃଦ୍ଧି ଓ ନିରାପତ୍ତାକୁ ସୁନିଶ୍ଚିତ କରିବ ବୋଲି ପ୍ରଧାନମନ୍ତ୍ରୀ କହିଥିଲେ ।
ଜାକର୍ତ୍ତାରେ ପ୍ରବାସୀ ଭାରତୀୟଙ୍କୁ ପ୍ରଧାନମନ୍ତ୍ରୀଙ୍କ ଉଦବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଜାକର୍ତ୍ତାଠାରେ ପ୍ରବାସୀ ଭାରତୀୟମାନଙ୍କୁ ଉଦବୋଧନ ଦେଇଛନ୍ତି । ସେ ଭାରତ ଏବଂ ଇଣ୍ଡୋନେସିଆ ମଧ୍ୟରେ ରହିଥିବା ସ୍ୱତନ୍ତ୍ର ସମ୍ପର୍କର ଅବତାରଣା କରିବା ସହିତ ଚଳିତ ବର୍ଷ ନୂଆଦିଲ୍ଲୀରେ ଆୟୋଜିତ ସାଧାରଣତନ୍ତ୍ର ଦିବସ ସମାରୋହର ସ୍ମୃତିଚାରଣ କରିଥିଲେ ଯେଉଁଠି ଇଣ୍ଡୋନେସିଆ ସମେତ 10ଟି ଆସିଆନ ରାଷ୍ଟ୍ରର ନେତାମାନେ ଯୋଗ ଦେଇଥିଲେ । ସେ ଉଲ୍ଲେଖ କରିଥିଲେ ଯେ 1950 ମସିହାରେ ଇଣ୍ଡୋନେସିଆର ରାଷ୍ଟ୍ରପତି ନୂଆଦିଲ୍ଲୀ ଠାରେ ସାଧାରଣତନ୍ତ୍ର ଦିବସ ପରେଡରେ ଯୋଗ ଦେବା ସଂଯୋଗବଶତଃ ନଥିଲା । ସେ କହିଥିଲେ ଯେ ଇଣ୍ଡୋନେସିଆରେ ଥିବା ପ୍ରବାସୀ ଭାରତୀୟମାନେ ଏ ଦେଶର ଗର୍ବ, ତଥାପି ସେମାନେ ଭାରତରେ ଥିବା ସେମାନଙ୍କ ମୂଳସମ୍ପର୍କ ସହ ଯୋଡ଼ି ହୋଇ ରହିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଗତ ଚାରି ବର୍ଷ ମଧ୍ୟରେ ଭାତରେ ଅସମାନ୍ତରାଳ ରୂପାନ୍ତରଣ ଦେଖିବାକୁ ମିଳିଛି । ଏହି ପରିପ୍ରେକ୍ଷୀରେ, ସେ ଏଫଡିଆଇ, ଅର୍ଥ ବ୍ୟବସ୍ଥାର ଉନ୍ମୁଖତା, ଇଜ ଅଫ ଡୁଇଂ ବିଜନେସ ବା ସହଜ ବ୍ୟବସାୟ ପଦ୍ଧତି ଏବଂ ଭାରତୀୟ ଅର୍ଥ ବ୍ୟବସ୍ଥାର ପ୍ରତିଦ୍ୱନ୍ଦ୍ୱିତା ବିଷୟରେ କହିଥିଲେ । ସେ କହିଥିଲେ ଯେ ଉଭୟ ଦେଶ ସେମାନଙ୍କ ଗଣତାନ୍ତ୍ରିକ ନୀତି ଏବଂ ବିବିଧତାକୁ ନେଇ ଗର୍ବିତ । ସେ ବାଲିଯାତ୍ରା, ଏବଂ ଖାଦ୍ୟ ଓ ଭାଷାରେ ରହିଥିବା ସମାନତାର ଉଦାହରଣ ଦେଇ ଦୁଇ ଦେଶର ସାଂସ୍କୃତିକ ସମ୍ପର୍କ ବିଷୟରେ ଉଲ୍ଲେଖ କରିଥିଲେ । ସେ ଉଲ୍ଲେଖ କରିଥିଲେ ଯେ ଆଜି ସେ ଏବଂ ରାଷ୍ଟ୍ରପତି ୱିଡୋଡୋ ମିଳିତ ଭାବେ ଗୁଡ଼ି ପ୍ରଦର୍ଶନୀ ଉଦଘାଟନ କରିଥିଲେ, ଯାହାର ବିଷୟବସ୍ତୁ ରାମାୟଣ ଏବଂ ମହାଭାରତ ରହିଛି । ଭାରତରେ ହୋଇଥିବା ବିକାଶ ସମ୍ପର୍କରେ ସେ କହିଥିଲେ ଯେ କେନ୍ଦ୍ର ସରକାର ଏକ ବ୍ୟବସ୍ଥା ବିକଶିତ କରୁଛନ୍ତି ଯାହା ବିକାଶ ଅନୁକୂଳ ଏବଂ ଦୁର୍ନୀତିମୁକ୍ତ ହୋଇଥିବ । ସେ କହିଥିଲେ ଯେ ‘ବ୍ୟବସାୟିକ ସୁଗମତା’ରୁ ଏବେ ‘ସହଜ ଜୀବନଧାରଣ’ ଉପରେ ଗୁରୁତ୍ୱାରୋପ କରାଯାଉଛି । ଆମର ପ୍ରକ୍ରିୟା ପାରଦର୍ଶୀ ଏବଂ ସମ୍ବେଦନଶୀଳ ବୋଲି ସେ କହିଥିଲେ । ବିଭିନ୍ନ ଭିତ୍ତିଭୂମି ବିକାଶ କ୍ଷେତ୍ରରେ ହୋଇଥିବା ଗଣତାନ୍ତ୍ରିକ ବିକାଶର ସେ ଉଦାହରଣ ଦେଇଥିଲେ । ଭାରତର ଉଜ୍ଜ୍ୱଳ ଷ୍ଟାର୍ଟ-ଅପ ଇକୋସିଷ୍ଟମ ଏବଂ ଅନ୍ତର୍ଜାତୀୟ ସୌର ମେଂଟ ବିଷୟରେ କହିଥିଲେ । ବଞ୍ଚିତ ଲୋକମାନଙ୍କୁ ସହାୟତା ଲାଗି ଉଭୟ ଭାରତ ଏବଂ ଇଣ୍ଡୋନେସିଆ ସମ୍ବେଦନଶୀଳ ବୋଲି ସେ କହିଥିଲେ । ସେ କହିଥିଲେ ଯେ ଭାରତ କାହାର ପାସପୋର୍ଟର ରଙ୍ଗ ଦେଖିନଥାଏ, ଏବଂ ସହାୟତା ଆବଶ୍ୟକ କରୁଥିବା ସମସ୍ତ ନାଗରିକଙ୍କୁ ସହାୟତା କରିଥାଏ । ସେ କହିଥିଲେ ଯେ ଭାରତ ଏବଂ ଇଣ୍ଡୋନେସିଆ ନାମରେ କେବଳ ସମାନତା ନାହିଁ, ବରଂ ସେମାନଙ୍କ ସଂସ୍କୃତି, ପରମ୍ପରା ଏବଂ ଗଣତାନ୍ତ୍ରିକ ମୂଲ୍ୟବୋଧରେ ସମାନତା ରହିଛି । ଭାରତରେ ହେଉଥିବା ପରିବର୍ତ୍ତନ ଦେଖିବା ଲାଗି ପ୍ରଧାନମନ୍ତ୍ରୀ ପ୍ରବାସୀ ଭାରତୀୟମାନଙ୍କୁ ନିମନ୍ତ୍ରଣ ଜଣାଇଥିଲେ ।
ଜାପାନ ପ୍ରଧାନମନ୍ତ୍ରୀଙ୍କୁ ଭେଟିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାପାନ ପ୍ରଧାନମନ୍ତ୍ରୀ ମହାମହିମ ମିଃ ଫୁମିଓ କିଶିଦାଙ୍କ ସହିତ ଏକ ଦ୍ବିପାକ୍ଷିକ ବୈଠକରେ ଆଲୋଚନା କରିଛନ୍ତି । ଜାପାନର ପୂର୍ବତନ ପ୍ରଧାନମନ୍ତ୍ରୀ ଶିଞ୍ଜୋ ଆବେଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ମୋଦୀ ଗଭୀର ସମବେଦନା ଜଣାଇଥିଲେ । ଭାରତ-ଜାପାନ ସହଭାଗିତାକୁ ସୁଦୃଢ଼ କରିବା ସହିତ ଏକ ମୁକ୍ତ, ଖୋଲା ଏବଂ ସମାବେଶୀ ଭାରତ-ପ୍ରଶାନ୍ତ ମହାସାଗରୀୟ କ୍ଷେତ୍ରର ପରିକଳ୍ପନାକୁ ପୂର୍ଣ୍ଣ ରୂପ ଦେବା ଦିଗରେ ପରଲୋକଗତ ପ୍ରଧାନମନ୍ତ୍ରୀ ଆବେଙ୍କ ଅମୂଲ୍ୟ ଯୋଗଦାନକୁ ପ୍ରଧାନମନ୍ତ୍ରୀ ଶ୍ରୀ ମୋଦୀ ସ୍ମରଣ କରିଥିଲେ । ଦ୍ବିପାକ୍ଷିକ ସମ୍ପର୍କକୁ ଆହୁରି ସୁଦୃଢ଼ କରିବା ନେଇ ଦୁଇ ନେତାଙ୍କ ମଧ୍ୟରେ ଗଠନମୂଳକ ଆଲୋଚନା ହୋଇଥିଲା। ସେମାନେ ମଧ୍ୟ ବିଭିନ୍ନ ଆଞ୍ଚଳିକ ଏବଂ ବିଶ୍ବସ୍ତରୀୟ ପ୍ରସଙ୍ଗ ଉପରେ ମତ ବିନିମୟ କରିଥିଲେ । ଭାରତ-ଜାପାନ ସ୍ବତନ୍ତ୍ର ରଣନୈତିକ ସମ୍ପର୍କ ଏବଂ ବିଶ୍ବସ୍ତରୀୟ ସହଭାଗିତାକୁ ଆହୁରି ସୁଦୃଢ଼ କରିବା ଲାଗି ଦୁଇ ନେତା ସେମାନଙ୍କର ପ୍ରତିବଦ୍ଧତାକୁ ପୁନର୍ବାର ଦୋହରାଇଥିଲେ । କ୍ଷେତ୍ରୀୟ ସ୍ତରରେ ଏବଂ ବିଭିନ୍ନ ଅନ୍ତର୍ଜାତୀୟ ଗୋଷ୍ଠୀ ଓ ପ୍ରତିଷ୍ଠାନରେ ମିଳିତ ଭାବେ କାର୍ଯ୍ୟ କରିବା ନେଇ ଉଭୟ ସହମତ ହୋଇଥିଲେ ।
ବିଦାୟୀ ରାଜ୍ୟସଭା ସଦସ୍ୟଙ୍କ ଉଦ୍ଦେଶ୍ୟରେ ପ୍ରଧାନମନ୍ତ୍ରୀଙ୍କ ବକ୍ତବ୍ୟ

ରାଜ୍ୟସଭାରେ ନିଜର କାର୍ଯ୍ୟକାଳ ଶେଷ କରୁଥିବା ବିଦାୟୀ ସଦସ୍ୟମାନଙ୍କର ଯୋଗଦାନକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରଶଂସା କରିବା ସହ ସେମାନଙ୍କ ଉନ୍ନତ ଭବିଷ୍ୟତ କାମନା କରିଛନ୍ତି । ରାଜ୍ୟସଭାରେ ତାଙ୍କ ବକ୍ତବ୍ୟରେ, ପ୍ରଧାନମନ୍ତ୍ରୀ ବିଶ୍ୱାସ ପ୍ରକଟ କରି କହିଥିଲେ ଯେ ଯେଉଁ ସଦସ୍ୟମାନେ ସଂସଦରୁ ଅବସର ନେଉଛନ୍ତି ସେମାନେ ସମାଜସେବାରେ ଆହୃରି ସୁଦୃଢ଼ ଭୂମିକା ତୁଲାଇବେ । ସେ କହିଥିଲେ ଯେ ସମସ୍ତଙ୍କର ଭିନ୍ନ ଭିନ୍ନ ଗୁରୁତ୍ୱ ରହିଥିଲା ଏବଂ ନିଜସ୍ୱ ମାର୍ଗରେ ସେମାନେ ଯୋଗଦାନ ଦେଇଥିଲେ । ସେ ଆହୁରି ଉଲ୍ଲେଖ କରିଥିଲେ ଯେ ସେମାନେ ନିଜ ଦକ୍ଷତାର ଶ୍ରେଷ୍ଠ ଉପଯୋଗ କରି ଦେଶର ଉଜ୍ଜ୍ୱଳ ଭବିଷ୍ୟତ ପାଇଁ କାର୍ଯ୍ୟ କରିଥିଲେ । ଦେଶ ସେମାନଙ୍କର ଯୋଗଦାନକୁ ଭୁଲିପାରିବ ନାହିଁ । ପ୍ରଧାନମନ୍ତ୍ରୀ କହିଥିଲେ ଯେ ବରିଷ୍ଠ ସଦସ୍ୟଙ୍କୁ ନେଇ ଉଚ୍ଚ ସଦନର ବିଶେଷ ଗୁରୁତ୍ୱ ରହିଛି । ଏହା ନୀତି ନିର୍ଦ୍ଧାରଣରେ ଗୁରୁତ୍ୱପୂର୍ଣ୍ଣ ଭୂମିକା ତୁଲାଇଥାଏ ବୋଲି ସେ ଉଲ୍ଲେଖ କରିଥିଲେ । କେତେଜଣ ବିଦାୟୀ ସାଂସଦ ଏବଂ ସେମାନଙ୍କ ଯୋଗଦାନ ବିଷୟରେ ପ୍ରଧାନମନ୍ତ୍ରୀ ବିଶେଷ ଭାବେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ତିନ ତଲାକ ଭଳି ଦୀର୍ଘଦିନରୁ ପଡ଼ିରହିଥିବା ନିଷ୍ପତ୍ତି ନିଆଯିବା ସମୟରେ ଅବସରପ୍ରାପ୍ତ ସାଂସଦମାନେ ସଂସଦରେ ଉପସ୍ଥିତ ନରହିବା ଦୁର୍ଭାଗ୍ୟର ବିଷୟ । ସଂସଦ ଏବଂ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟର ଦ୍ୱାର ଅବସରପ୍ରାପ୍ତ ସଦସ୍ୟମାନଙ୍କ ପାଇଁ ସବୁଦିନ ଖୋଲା ରହିବ ବୋଲି ପ୍ରଧାନମନ୍ତ୍ରୀ ସେମାନଙ୍କୁ ପ୍ରତିଶ୍ରୁତି ଦେବା ସହିତ ଆଗାମୀ ଦିନର ଗୁରୁତ୍ୱପୂର୍ଣ୍ଣ ପ୍ରସଙ୍ଗଗୁଡିକରେ ସେମାନଙ୍କ ବିଚାର ଜାରି ରଖିବା ଲାଗି ଅନୁରୋଧ କରିଥିଲେ ।
ବାଣିଜ୍ୟ ଭବନ ଶିଳାନ୍ୟାସ ସମାରୋହରେ ପ୍ରଧାନମନ୍ତ୍ରୀଙ୍କ ସମ୍ବୋଧନ

ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କେନ୍ଦ୍ର ସରକାରଙ୍କ ବାଣିଜ୍ୟ ବିଭାଗର ନୂତନ କାର୍ଯ୍ୟାଳୟ କମ୍ପ୍ଲେକ୍ସ- ବାଣିଜ୍ୟ ଭବନର ଆଧାରଶିଳା ସ୍ଥାପନ କରିଛନ୍ତି । ପ୍ରଧାନମନ୍ତ୍ରୀ ଆତ୍ମବିଶ୍ୱାସ ପ୍ରକଟ କରି କହିଛନ୍ତି ଯେ ନିର୍ଦ୍ଧାରିତ ସମୟ ମଧ୍ୟରେ ଏହି ଭବନର ନିର୍ମାଣ କାର୍ଯ୍ୟ ଶେଷ କରାଯିବ । ସେ ଗୁରୁତ୍ୱାରୋପ କରି କହିଥିଲେ ଯେ ନୂତନ ଭାରତର ଚିନ୍ତାଧାରା ଅନୁସାରେ ଏହା ନିର୍ମାଣ କରାଯିବ ଏବଂ ପୁରାତନ ଚିନ୍ତାଧାରାରୁ ଏହାକୁ ଦୂରେଇ ଦିଆଯିବ ଯାହା ଫଳରେ ବିଭିନ୍ନ ଗୁରୁତ୍ୱପୂର୍ଣ୍ଣ ଭବନ ପ୍ରକଳ୍ପ ନିର୍ମାଣ ଏପରିକି ରାଜଧାନୀ କ୍ଷେତ୍ରରେ ମଧ୍ୟ ଅତ୍ୟଧିକ ବିଳମ୍ବ ହୋଇଥିଲା । ଏହି ପ୍ରସଙ୍ଗରେ ସେ ଡଃ ଆମ୍ବେଦକର ଆନ୍ତର୍ଜାତିକ କେନ୍ଦ୍ର, ଡଃ ଆମ୍ବେଦକର ଜାତୀୟ ସ୍ମାରକ, ପ୍ରବାସୀ ଭାରତୀୟ କେନ୍ଦ୍ର ଓ କେନ୍ଦ୍ରୀୟ ସୂଚନା କମିଶନଙ୍କ ନୂତନ କାର୍ଯ୍ୟାଳୟ ଭବନ ସମ୍ବନ୍ଧରେ ଉଲ୍ଲେଖ କରିଥିଲେ । ସେ କହିଲେ ଯେ ସରକାରୀ କାର୍ଯ୍ୟଧାରାରେ ଶିଥିଳତା ହଟାଇବା ହେଉଛି ଏହାର ଉଦ୍ଦେଶ୍ୟ । ସେ ଆଶାପ୍ରକାଶ କରିଥିଲେ ଯେ ପ୍ରସ୍ତାବିତ ନୂତନ ବାଣିଜ୍ୟ ଭବନ କାର୍ଯ୍ୟାଳୟ ଭାରତର ବାଣିଜ୍ୟିକ କ୍ଷେତ୍ରରେ ଶିଥିଳତା ଭଙ୍ଗ କରିବାରେ ପୁନଃ ସହାୟକ ହେବ । ଦେଶର ବିଶାଳ ଜନସଂଖ୍ୟାର ଲାଭ ସମ୍ବନ୍ଧରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଲେ ଯେ ଆମ ଯୁବବର୍ଗଙ୍କ ଅଭିଳାଷ ପୁରଣ କରିବା ହେଉଛି ଆମର ସାମଗ୍ରୀକ ଦାୟିତ୍ୱ । ଡିଜିଟାଲ ବୈଷୟିକ ଜ୍ଞାନ ଆହରଣ କରିବା ସମ୍ବନ୍ଧରେ ପ୍ରକାଶ କରି ପ୍ରଧାନମନ୍ତ୍ରୀ ମନ୍ତବ୍ୟ ଦେଇଥିଲେ ଯେ ଯେଉଁ ଜମିରେ ଏବେ ନୂତନ ଭବନ ନିର୍ମାଣ କରାଯାଉଛି, ପୂର୍ବରୁ ତାହା ଯୋଗାଣ ଏବଂ ବ୍ୟବସ୍ଥାପନ ସାଧାରଣ ନିର୍ଦ୍ଦେଶାଳୟ ଅଧୀନରେ ରହିଥିଲା । ଏହା ବର୍ତ୍ତମାନ ସରକାରୀ ଇ-ବଜାରସ୍ଥଳରେ ପରିବର୍ତ୍ତିତ ହୋଇଛି ଏବଂ ଖୁବ କମ ସମୟ ମଧ୍ୟରେ ଏଠାରେ 8700 କୋଟି ଟଙ୍କାର କାରବାର ହୋଇଥିବାର ସେ କହିଥିଲେ । ଜିଇଏମର ପୁନଃ ପ୍ରସାରଣ ଦିଗରେ କାର୍ଯ୍ୟ କରି ଦେଶର ଏମଏସଏମଇ କ୍ଷେତ୍ରର ଲାଭ ଉଦ୍ଦେଶ୍ୟରେ ଏହାର ଉପଯୋଗ ପାଇଁ ସେ ବାଣିଜ୍ୟ ବିଭାଗକୁ ପ୍ରେରିତ କରିଥିଲେ । ସେ ମଧ୍ୟ ଜିଏସଟିର ଲାଭ ସମ୍ବନ୍ଧରେ ପ୍ରକାଶ କରି କହିଥିଲେ ଯେ କେନ୍ଦ୍ର ସରକାର ଜନସାଧାରଣ, ବିକାଶ ଏବଂ ପୁଞ୍ଜିନିବେଶକୁ ସହାୟକ ହେଲାଭଳି ପରିବେଶ ସୃଷ୍ଟି କରିବା ପାଇଁ ନିୟମିତ ପ୍ରୟାସ କରୁଛନ୍ତି । ବିଶ୍ୱ ଅର୍ଥବ୍ୟବସ୍ଥାରେ ଭାରତ କିପରି ଭାବେ ଏକ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରୁଛି ତାହା ବର୍ଣ୍ଣନା କରିବା ପାଇଁ ପ୍ରଧାନମନ୍ତ୍ରୀ ବିଭିନ୍ନ ବୃହତ୍ ଅର୍ଥନୈତିକ ପରିମାପକ ଏବଂ ଅନ୍ୟାନ୍ୟ ସୂଚକ ସମ୍ବନ୍ଧରେ ପ୍ରକାଶ କରିଥିଲେ । ସେ କହିଥିଲେ ଯେ ସମ୍ପ୍ରତି ଭାରତ ହେଉଛି ବିଶ୍ୱର ପ୍ରମୁଖ ଅର୍ଥନୈତିକ ବୈଷୟିକ ଜ୍ଞାନରେ ସମୃଦ୍ଧ 5ଟି ଦେଶ ମଧ୍ୟରୁ ଅନ୍ୟତମ । ସେ କହିଲେ ଯେ ଏକ ପରସ୍ପର ସହିତ ସଂଯୁକ୍ତ ପୃଥିବୀରେ “ଔଦ୍ୟୋଗିକ ସହଜତା” ଓ “ବ୍ୟବସାୟ କରିବାର ସହଜତା” ସହିତ “ସହଜରେ ଜୀବନ ଯାପନ କରିବା” ମଧ୍ୟ ପରସ୍ପର ସହିତ ସଂପୃକ୍ତ । ପ୍ରଧାନମନ୍ତ୍ରୀ ରପ୍ତାନୀ ବୃଦ୍ଧି କରିବାର ଆବଶ୍ୟକତା ଉପରେ ଗୁରୁତ୍ୱ ଦେଇଥିଲେ ଏବଂ କହିଥିଲେ ଯେ ଏହି ପ୍ରୟାସରେ ରାଜ୍ୟମାନେ ସକାରାତ୍ମକ ଭାବେ ଅଂଶୀଦାର ହେବା ଆବଶ୍ୟକ । ସେ କହିଥିଲେ ଯେ ମୋଟ ବୈଶ୍ୱିକ ରପ୍ତାନୀରେ ସମ୍ପ୍ରତି ଭାରତର ଅଂଶ ଶତକଡା 1.6 ପ୍ରତିଶତ ଥିଲାବେଳେ ଏହାକୁ ଅତିକମରେ ଶତକଡା 3.4 ପ୍ରତିଶତକୁ ବୃଦ୍ଧି କରିବା ପାଇଁ ବାଣିଜ୍ୟ ବିଭାଗ ପ୍ରୟାସ କରିବା ଆବଶ୍ୟକ ବୋଲି ସେ କହିଥିଲେ । ସେହିପରି ସେ କହିଥିଲେ ଯେ ଆମଦାନୀ ହ୍ରାସ କରିବା ପାଇଁ ଘରୋଇ ନିର୍ମାଣ ବୃଦ୍ଧି କରିବା ଦିଗରେ ପଦକ୍ଷେପ ଗ୍ରହଣ କରାଯିବା ଆବଶ୍ୟକ । ଏହି ପ୍ରସଙ୍ଗରେ ସେ ଇଲେକ୍ଟ୍ରୋନିକ ବିନିର୍ମାଣର ଉଦାହରଣ ଦେଇଥିଲେ । ସେ କହିଥିଲେ ଯେ ଘରୋଇ ବିନିର୍ମାଣ ବୃଦ୍ଧି କରିବା ପାଇଁ କେନ୍ଦ୍ର ସରକାର ଅନେକ ପଦକ୍ଷେପ ଗ୍ରହଣ କରିଛନ୍ତି ।